钦定古今图书集成/明伦汇编/氏族典/第278卷 > 王焘
## 钦定古今图书集成/明伦汇编/氏族典/第278卷 > 王焘

按《明外史王焘传》：“焘字濬仲，昆山人。万历末举于乡，
授海门教谕，补仪真，擢解州知州。崇祯九年，补随州。
土寇李良乔为乱，歼灭之。明年正月，大贼奄至，焘且
守且战，贼攻益力，相持二十馀日，天大风雷，守者多
散。焘知事败，入署，整冠带自经死。福王时，赐谥烈愍。
有魏时光者，南昌人，善舞双刀。崇祯九年为广济典”
史。邑遭残破，长吏设排兵三百人，委之教练。其冬贼
大至，部卒皆散。时光被执，不屈死。